Virallinen lehti nro C 134 , 30/04/1998 s. 0179



KIRJALLINEN KYSYMYS P-3709/97 komissiolle esittäjä(t): Wolfgang Kreissl-Dörfler (V) (10. marraskuuta 1997) Aihe: Libanoniin suuntautuvat eläinkuljetukset Unionin jäsenvaltiot vievät vuosittain satoja tuhansia eläviä eläimiä kolmansiin maihin. Tällaisissa eläinten kuljetuksissa on paljastunut toistuvasti skandaalimaisia epäkohtia, jotka Euroopan parlamentti on tuominnut useaan otteeseen. Elävien eläinten, etenkin teuraaksi tarkoitettujen eläinten, kuljetuksia on hankalaa enää puolustella, etenkään silloin, jos EU myöntää tukea tällaisiin kuljetuksiin. Libanonin maatalousministeriö lienee ilmoittanut äskettäin olevansa valmis siirtymään maahantuonnin osalta elävien eläinten kuljetuksista pakastelihan kuljetuksiin, jos EU suostuu avustamaan pakastamoiden rahoituksessa. Onko komissio tietoinen Libanonin halukkuudesta lisätä pakastelihan tuontia EU:n jäsenvaltioista sekä sen toiveesta pakastamoiden suhteen? Mikäli vastaus on myönteinen, kysyn seuraavaa: 1. Mikä Libanonin viranomaistaho on pyytänyt komissiolta tukea pakastamoiden rakentamiseksi Libanoniin? Milloin tämä pyyntö on esitetty ja milloin ja mitä komissio on siihen vastannut? 2. Onko komissio ottanut oma-aloitteisesti yhteyttä Libanonin viranomaisiin ja tarjoutunut auttamaan sikäläisten pakastamoiden rakentamisessa esim. MEDA-ohjelman avulla? Milloin tämä tarjous on esitetty, ja milloin ja mitä Libanonin viranomaiset ovat siihen vastanneet? 3. Voiko komissio antaa tarkempia tietoja tästä pakastamohankkeesta, esim. koko, kapasiteetti, kulut, rakennustöiden aloittaminen, rakennusten valmistumisajankohta jne.? 4. Voiko komissio ilmoittaa, missä määrin ja mihin ajankohtaan mennessä pakastamoiden rakentaminen Libanoniin vähentäisi teuraaksi vietävien elävien nautojen ja lampaiden kuljetuksia? Mikäli vastaus on kielteinen, kysyn seuraavaa: Aikooko komissio ottaa oma-aloitteisesti yhteyttä Libanonin viranomaisiin ja tarjota taloudellista tukea pakastamoiden rakentamiseen? Komission jäsenen Franz Fischlerin komission puolesta antama täydentävä vastaus (10. maaliskuuta 1998) Komissio voi nyt täydentää 17. joulukuuta 1997 ((EYVL C 134, 30.4.1998, s. 179. )) antamaansa vastausta seuraavilla tiedoilla. Komissiolla ei ole tietoa siitä, että Libanon haluaisi tuoda enemmän yhteisöstä peräisin olevaa jäähdytettyä lihaa. Se on sitä vastoin saanut Libanonin maatalousministerin kirjallisen pyynnön, joka koskee yhteisön rahoituksen saamista nykyaikaisen teurastamon ja sen lisärakennusten rakentamiseksi (mukaan lukien jäähdytetyn lihan kylmävarastot). Ne olisivat tarpeen, koska tässä maassa teurastuksen hygieniaolot ovat arveluttavat. Komissio vastasi kirjeeseen ja muistutti, että yhteisön rahastoja (etenkin Euroopan investointipankin (EIP) lainoja ja ECIP-rahoitusvälinettä (European Community international investment partners)) voitaisiin hyödyntää, kun maahan rakennetaan kylmätiloja. Libanonin viranomaisten on esitettävä asiasta yksityiskohtainen pyyntö maalle vahvistetun maaohjelman yhteydessä. Kysymystä käsiteltiin myös äskettäisessä tapaamisessa Libanonin maatalousministerin kanssa. Tällöin komissio toisti selvästi, että rahoitus voi tapahtua vain Libanonin viranomaisten yksityiskohtaisen ehdotuksen perusteella ja maaohjelman yhteydessä.